Определение на Общия съд (трети състав) от 1 декември 2020 г. —

Danske Slagstermestre/Комисия

(Дело T‑486/18)

„Жалба за отмяна — Държавни помощи — Режим на такси за събирането на отпадъчните води — Предварителна фаза на разглеждане — Решение, с което се установява, че не е налице държавна помощ — Професионално сдружение — Процесуална легитимация — Качество на заинтересовано лице — Цел за запазване на процесуалните права, гарантирани с член 108, параграф 2 ДФЕС — Липса на лично засягане — Липса на съществено засягане на конкурентното положение — Подзаконов акт — Липса на пряко засягане — Недопустимост“

1. Жалба за отмяна — Физически или юридически лица — Актове, които ги засягат пряко и лично — Жалба на професионално сдружение за защита и представителство на неговите членове — Допустимост — Условия (член 263, четвърта алинея ДФЕС) (вж. т. 23—26)

2. Жалба за отмяна — Физически или юридически лица — Актове, които ги засягат пряко и лично — Решение на Комисията, с което се установява съвместимостта на държавна помощ с вътрешния пазар, без да се започва официалната процедура по разследване — Жалба на заинтересованите страни по смисъла на член 108, параграф 2 ДФЕС — Жалба, насочена към запазването на процесуалните права на заинтересованите страни — Липса — Недопустимост (член 108, параграфи 2 и 3 ДФЕС и член 263, четвърта алинея ДФЕС; Регламент 2015/1589 на Съвета) (вж. т. 33—37, 42—54 и 62)

3. Жалба за отмяна — Физически или юридически лица — Актове, които ги засягат пряко и лично — Решение на Комисията, в което се стига до извод за съвместимост на помощта с вътрешния пазар — Жалба на сдружение, което защитава колективния интерес на своите членове — Лично засягане на членовете на сдружението — Необходимост сдружението да докаже, че членовете му са значително засегнати — Липса — Недопустимост (член 108, параграф 2 ДФЕС и член 263, четвърта алинея ДФЕС) (вж. т. 63, 68—70, 77 и 78)

4. Жалба за отмяна — Физически или юридически лица — Понятие за подзаконов акт по смисъла на член 263, четвърта алинея ДФЕС — Всеки акт с общо приложение, с изключение на законодателните актове — Решение на Комисията, с което схема за помощи се обявява за съвместима с вътрешния пазар — Включване (член 107 ДФЕС и член 263, четвърта алинея ДФЕС) (вж. т. 89—96)

5. Жалба за отмяна — Физически или юридически лица — Актове, които ги засягат пряко и лично — Пряко засягане — Критерии — Решение на Комисията, с което се установява, че не е налице държавна помощ — Жалба на професионално сдружение — Професионално сдружение, което не е доказало, че правото на членовете му да не търпят нарушена конкуренция е пряко засегнато — Недопустимост (член 263, четвърта алинея ДФЕС) (вж. т. 97—104)

Предмет

Искане на основание член 263 ДФЕС за отмяна на Решение C(2018) 2259 final на Комисията от 19 април 2017 година относно държавна помощ SA.37433 (2017/FC) — Дания, с което след етапа на предварителното разглеждане се обявява, че таксата, въведена с Lov nr. 902/2013 om ændring af lov om betalingsregler for spildevandsforsyningsselskaber m.v. (Betalingsstruktur for vandafledningsbidrag, bemyndigelse til opgørelse af særbidrag for behandling af særlig forurenet spildevand m.v.) (Закон № 902/2013 за изменение на Закона за таксите за операторите на пречиствателни станции за отпадъчни води (структура на таксите за отвеждане на отпадъчните води, която позволява въвеждането на специални такси за пречистването на особено замърсени отпадъчни води и т.н.), не предоставя предимство на определени предприятия и съответно не представлява държавна помощ по смисъла на член 107, параграф 1 ДФЕС.

Диспозитив

1) Отхвърля жалбата.

2) Danske Slagtermestre понася направените от него съдебни разноски, както и тези на Европейската комисия.